ประกาศคณะกรรมการพิจารณาการทุ่มตลาดและการอุดหนุน เรื่อง ยุติการไต่สวนการทุ่มตลาดสินค้ากรดไนตริก ที่มีแหล่งกำเนิดจาก สาธารณรัฐเกาหลี พ.ศ. 2548

ประกาศคณะกรรมการพิจารณาการทุ่มตลาดและการอุดหนุน
ประกาศคณะกรรมการพิจารณาการทุ่มตลาดและการอุดหนุน
เรื่อง ยุติการไต่สวนการทุ่มตลาดสินค้ากรดไนตริก
ที่มีแหล่งกำเนิดจากสาธารณรัฐเกาหลี
พ.ศ. ๒๕๔๘
 

ตามที่คณะกรรมการพิจารณาการทุ่มตลาดและการอุดหนุน
ตามพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ. ๒๕๔๒ มีมติให้เปิดการไต่สวนการทุ่มตลาดสินค้ากรดไนตริก ที่มีแหล่งกำเนิดจากสาธารณรัฐเกาหลี
และต่อมากรมการค้าต่างประเทศได้มีประกาศลงวันที่ ๒๓ มิถุนายน พ.ศ. ๒๕๔๗ ประกาศเปิดไต่สวนการทุ่มตลาดกรณีดังกล่าวไปแล้วนั้น

บัดนี้ กรมการค้าต่างประเทศได้สรุปผลการไต่สวนและเสนอความเห็นต่อคณะกรรมการเพื่อพิจารณาวินิจฉัยตามมาตรา
๔๐ ของพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ. ๒๕๔๒ แล้ว ซึ่งคณะกรรมการได้พิจารณาเมื่อวันที่ ๑๑ กุมภาพันธ์ ๒๕๔๘
โดยคำนึงถึงประโยชน์ของอุตสาหกรรมภายใน ผู้บริโภค และประโยชน์สาธารณะประกอบกัน และมีคำวินิจฉัยให้ยุติการไต่สวนการทุ่มตลาดสินค้ากรดไนตริกชนิดความเข้มข้นไม่เกิน
๖๙% ที่มีแหล่งกำเนิดจากสาธารณรัฐเกาหลี เนื่องจากไม่พบความเสียหายอย่างสำคัญอันเกิดจากการทุ่มตลาดต่ออุตสาหกรรมภายใน

อาศัยอำนาจตามความในมาตรา
๗ มาตรา ๒๘ มาตรา ๔๑ และมาตรา ๗๓ (๑) แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ คณะกรรมการออกประกาศไว้
ดังต่อไปนี้

ข้อ ๑ ประกาศนี้ เรียกว่า ประกาศคณะกรรมการพิจารณาการทุ่มตลาดและการอุดหนุนเรื่อง
ยุติการไต่สวนการทุ่มตลาดสินค้ากรดไนตริก ที่มีแหล่งกำเนิดจากสาธารณรัฐเกาหลี พ.ศ. ๒๕๔๘

ข้อ ๒ ให้ยุติการไต่สวนการทุ่มตลาดสินค้ากรดไนตริกชนิดความเข้มข้นไม่เกิน
๖๙% ที่มีแหล่งกำเนิดจากสาธารณรัฐเกาหลี

ข้อ ๓[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๑๘ กุมภาพันธ์ พ.ศ. ๒๕๔๘
วัฒนา เมืองสุข
รัฐมนตรีว่าการกระทรวงพาณิชย์
ประธานคณะกรรมการพิจารณาการทุ่มตลาดและการอุดหนุน






























วิภา/ผู้จัดทำ
๖
กันยายน ๒๕๕๔



















































[๑] ราชกิจจานุเบกษา
เล่ม ๑๒๒/ตอนพิเศษ ๑๕ ง/หน้า ๓๗/๒๕ กุมภาพันธ์ ๒๕๔๖